Η ΑΕΚ έχει ξεκινήσει το πλάνο για τη νέα σεζόν και σε αυτό υπάρχουν ποδοσφαιριστές προς αποχώρηση, μάλιστα ο Ούρος Τσόσιτς και ο Γιάννης Γιαννιώτας είναι στους βασικούς υποψήφιους.

Ο Δημήτρης Μελισσανίδης βρέθηκε το μεσημέρι της Τρίτης στο προπονητικό κέντρο των Σπάτων για να μιλήσει στους ποδοσφαιριστές και τον Μανόλο Χιμένεθ, μετά την αποτυχημένη χρονιά σε Πρωτάθλημα και Κύπελλο. Εκεί ο «Τίγρης» έκανε λόγο και για αποχωρήσεις παικτών και πιο συγκεκριμένα αναφέροντας «Δεν θα πω ότι δεν προσπαθήσατε. Θα πως όμως ότι η φανέλα της ΑΕΚ είναι βαριά. Είδα ότι ίσως κάποιοι δεν μπορείτε να την σηκώσετε. Για αυτό και σας το λέω τώρα. Οσοι νομίζετε ότι δεν αντέχετε εδώ, στην ΑΕΚ, τότε φέρτε προτάσεις να φύγετε. Είστε ελεύθεροι να βρείτε ομάδα. Οσοι όμως μείνετε εδώ και είστε εκτός πλάνων για να φύγετε, θα κάνετε προπονήσεις μόνοι σας».

Και οι πρώτες πληροφορίες αναφέρουν ότι βρίσκονται προς την έξοδο από τα Σπάτα ο Ούρος Τσόσιτς και ο Γιάννης Γιαννιώτας. O 26χρονος Σέρβος αμυντικός έχει να αγωνιστεί από το εντός έδρας ματς με την Λάρισα και στα τελευταία παιχνίδια με Λεβαδειακό και ΠΑΟΚ έμεινε εκτός αποστολής και όπως φαίνεται θα γίνει προσπάθεια λύσης του συμβολαίου του που ισχύει μέχρι το 2021. Εχει απογοητεύσει φέτος με την εικόνα του στα παιχνίδια και η ΑΕΚ αναζητά κάτι πιο σίγουρο και σταθερό για τα στόπερ της. Ο Γιαννιώτας έχει συμβόλαιο επίσης μέχρι το 2021, αλλά φέτος αγωνίστηκε ελάχιστα σε 13 παιχνίδια και σε μόλις 420 λεπτά έχοντας απογοητεύσει με την εικόνα του στις προπονήσεις και στα παιχνίδια, δίχως να μπορεί να δώσει λύσεις από τα εξτρέμ.

Αμφότεροι δείχνουν ότι δεν είναι στα πλάνα της ομάδας για την επόμενη αγωνιστική περίοδο με τον Μάνολο Χιμένεθ να ζητά κάτι… διαφορετικό και πιο ποιοτικό ως λύσεις για το κέντρο της άμυνας και τα άκρα της επίθεσης των «κιτρινόμαυρων».

Τι γίνεται με τους υπόλοιπους

Από εκεί και πέρα, υπάρχουν οι (πολύ) δύσκολες υποθέσεις του Εζεκίελ Πόνσε και του Αλεφ με την ΑΕΚ να κάνει προσπάθεια μείωσης της ρήτρας και συμφωνίας με Ρόμα και (πολύ περισσότερο με) Μπράγκα αντίστοιχα, ενώ ο Λούκας Μπογέ επιστρέφει στην Τορίνο με την Ενωση να ψάχνεται για άλλον εξτρέμ.

Τέλος, υπάρχει και ο τομέας των πωλήσεων με την ΑΕΚ να έχει… ανοιχτές πόρτες ακόμη και για τα πρωτοκλασάτα ονόματα της. Δηλαδή, εκτός του Βασίλη Μπάρκα και των Μάρκο Λιβάγια και Πέτρου Μάνταλου, αλλά και του Κώστα Γαλανόπουλου. Και αν έρθει μια καλή πρόταση η Ενωση θα το σκεφτεί, μιας και ανοίγει πλέον μια νέα σελίδα στο κλαμπ με τον σχεδιασμό της ομάδας που θα «χτιστεί» για να μπει στο νέο γήπεδο.